eo eo en eo en eo eo fr de en eo eo eo eo eo eo eo eo eo eo eo eo
Bonvenon al la Esperanta sekcio de WikiTrans. Ĉi tie vi povas serĉi en integrita versio de la angla kaj esperanta Vikipedioj, en Esperanto! Ekde decembro 2010, ĉiuj ĉ. 4 milionoj da artikoloj de la angla Vikipedio estas tradukitaj kaj alireblaj, do 20-oble pli ol en la originala Esperanto-Vikipedio, kaj ofte kun multe pli ampleksaj tekstoj kaj bildaroj. WikiTrans trovas serĉesprimojn ne nur kiel kapvortojn, sed ankaŭ ene de artikolo, kaj tial unue montros al vi paĝon kun ordigitaj trovoj, laŭ verŝajneco, por disambiguigo. Por grandaj temoj, kun kaj originala (esperanta) kaj tradukita (angla-esperanta) artikoloj, ambaŭ integriĝas per komuna enhavomenuo. Ĉiutage re- aŭ nov-tradukiĝas ĉ. 40.000 artikoloj por certigi aktualecon de la informoj kaj tradukteknologio.
4822367 artikoloj tradukitaj | Foliumu
Bonvole donacu por helpi al WikiTrans daŭrigi
La WikiTrans-projekto estas esplor- kaj evoluigo-projekto de la dana lingvoteknologio-firmao GrammarSoft ApS, kunlabore kun University of Southern Denmark (Suddana Universitato). La ĉefa celo de la projekto estas permesi trans-lingvan uzadon de Vikipedio-artikoloj, pere de paralela tradukita retejo.
Unuavice la ideo estas oferti aliron al la plej granda Vikipedio de ĉiuj - la angla, kun pli ol 4 milionoj da artikoloj - en Esperanto kaj la dana. Kvankam ambaŭ lingvoj estas inter la pli grandaj Vikipedioj, iliaj po ~ 190.000 artikoloj konsistigas nur modestan kolekton kompare al kio haveblas en la angla. Krome, la individuaj artikoloj estas ofte multe pli malgrandaj ol iliaj anglaj analogoj, malpli dense fontigitaj aŭ simple t.n. ĝermoj.
WikiTrans-tradukoj estas altkvalitaj maŝintradukoj, uzantaj regul-bazitan sistemon, GramTrans, kiu kombinas profundan lingvistikan analizon (Constraint Grammar) kun kontekstdependaj tradukreguloj. Kaj la daŭra evoluigo de la MT-sistemo kaj la fakto ke Vikipedio-artikoloj konstante estas aktualigataj, necesigas laborplanon kun regulaj ĝisdatigoj. Tiel novaj artikoloj tradukiĝas post apero, kaj malnovaj tradukoj refariĝas en intervaloj de kelkaj monatoj.
Ĉar eĉ multaj originalaj Vikipedio-artikoloj en malgrandaj lingvoj kreiĝas parte per tradukoj aŭ almenaŭ inspiriĝas per artikoloj en pli granda lingvo, aŭtomata tradukado devus faciligi la laboron de Vikipedio-aŭtoroj kiuj strebas mallarĝigi la kvantan kaj kvalitan distancon inter siaj lingvoj kaj la angla ĉef-Vikipedio.
La retejo kaj serĉinterfaco
En la tradukita materialo de la WikiTrans-retejo (do epo.wikitrans.net por Esperanto), eblas paralele serĉi kaj la esperantan kaj la anglan kapvortojn. Aldone, la Lucene-bazita serĉinterfaco kapablas trovi - kaj ordigi - plentekstajn trafojn, ilustrante ilin per teksteroj. Disambiguado de plurobla kapvorto estas kromefiko de tio, kaj ne necesas plusendo-paĝoj por sekundaraj aŭ sinonimaj esprimoj, kiujn plejparte facile trovas kaj religas jam la normala serĉilo.
La unua fazo de la WikiTrans-projekto okupiĝis pri la Esperanto-tradukado de la 100.000 plej ofte uzataj anglalingvaj artikoloj. La dua fazo celante vastigi la unuan tradukrondon al la kompleta angla Vikipedio finiĝis en decembro 2010 kun siatempe 3 milionojn da artikoloj. Ekde tiam ni daŭre aktualigas la materialon, aŭtomate elektante novajn kaj ŝanĝitajn artikolojn, sed ankaŭ retradukante jamajn artikolojn por profiti de la konstanta plibonigo de la traduksistemo mem. Post donaco de 32-kerna plurkomputila maŝinaro fare de ESF (Esperanto Studies Foundation), la tradukrapideco nun estas nur 10 tagoj (anstataŭ origine 9 monatoj) por la kompleta angla Vikipedio.
Sen reviziado aŭ reverkado, WikiTrans-artikoloj kompreneble simple restas tradukoj, kaj kvankam ili ne estas citaĵoj en la strikta senco de la vorto, ili retenas la saman enhavon kaj aŭtoreco-historion kiel la origina angla Wikipedia artikolo. Tial, bone-malbone, WikiTrans-artikolo elmontras la samajn fortojn kaj malfortojn, kvalitojn kaj erarojn kiel la originalo. Ankaŭ necesas atentigi, ke la tradukoprocezo mem foje enkondukas kelkajn ambiguaĵojn aŭ eĉ erarojn. Vi povas mem redakti/korekti WikiTrans-tradukojn kaj enigi ilin en la originalan Esperanto-Vikipedion per speciala redakt-interfaco. Detalan manualon pri kiel uzi la redaktinterfacon vi trovas en la artikolo pri WikiTrans mem.
WikiTrans uzas la vortarojn de la GramTrans-tradukilo, kaj vortara laboro estas granda parto de la projekto. La ĉefa angla-esperanta vortaro nun havas 192.000 kapvortojn, multaj el ili kun pli ol unu traduko, kaj kuntekstaj reguloj kiel elekti la ĝustan tradukon. Krom GramTrans kapablas krei novajn kunmetaĵojn el anglaj vortĉenoj, traduki certajn tipojn de nomoj kaj heŭristike traduki latin-grekajn sciencajn terminojn. Se vi volas helpi pri la vortara laboro, vi povas tion fari en speciala vortaro-interfaco, kiu administras i.a. datumbazon de 400.000 anglaj plurvortaĵoj. La sistemo proponas 10 hazardajn vortojn al vi kaj petos vin kontroli la proponitan tradukon, aŭ aldoni propran, novan. Alternative vi pova mem serĉi aŭ proponi vortojn.